**OTVARANJE DIGITALNOG INOVATIVNOG HABA U KOTORU**

1. **jul - 12h**

**Govor EU ambasadorke Oane Kristine Pope**

Poštovani predsjedniče Opštine Jokiću, gospođo Radulović,

Zadovoljstvo je biti sa vama na otvaranju Digitalnog inovativnog centra u Kotoru.

Dio posla u kom najviše uživam su obilasci EU projekata širom zemlje kako bih vidjela kako oni koriste crnogorskim građanima, preduzećima i opštinama.

Otvaranje ovog Inovativnog centra odličan je primjer konkretnog pozitivnog uticaja koji evropske integracije i EU fondovi imaju u Crnoj Gori i regionu.

Projekat je dio šire strategije EU za stvaranje dobro međusobno povezanog sistema inovacija, ulaganjem u ljude, njihove vještine i znanja, kao i pomaganjem u izgradnji nove infrastrukture za inovacije. Digitalna transformacija takođe je ključni prioritet Ekonomskog i investicionog plana EU za Zapadni Balkan.

EU je rado doprinijela sa 164.000 eura za uspostavljanje ovog centra. Centar će biti od velike koristi lokalnim preduzećima i start-apovima, obezbjeđujući prostor za saradnju, priliku da koriste moderne IT alate i softver, kao i mogućnosti umrežavanja sa preduzećima u regionu.

Takođe vjerujem da će Centar, kao mjesto za rad, učiniti Kotor privlačnijim za digitalne nomade.

Prekogranični projekti EU povezuju ljude iz regiona, stvarajući sinergiju ideja i trajne veze i benefite za lokalne zajednice. Nadam se da će lokalna poslovna zajednica iskoristiti sve mogućnosti koje se nude kako bi se povezali s kolegama, te pronašli nove partnere i poslovne prilike u regionu i šire.

Takođe se nadam da ćete nastaviti da koristite naše INTERREG i prekogranične programe, jer će ove i sljedeće godine biti dostupne nove grant šeme.

Novi fondovi EU biće dostupni i inovativnim preduzetnicima u drugoj polovini ove godine. Pokrenućemo dvije grant šeme za podršku malim i srednjim preduzećima: jednu za sprovođenje Strategije pametne specijalizacije, dok će druga obezbijediti sredstva za žene i mlade preduzetnike.

Želim da čestitam predsjedniku Opštine, gospođi Radulović i timu na trudu koji su uložili u realizaciju ovog projekta. Centru želim puno uspjeha u narednom periodu. Često dolazim u Kotor, pa ću se potruditi da se vratim da vidim kako ovo mjesto raste i razvija se.

Srećan rad! Živjeli!

**Svečano otvaranje Međunarodnog festival KotorArt**

1. **jul – Trg ispred Katedrale Svetog Tripuna**

**Govor EU ambasadorke Oane Kristine Pope**

Poštovana ministarko, ekscelencije, poštovani predsjedniče Opštine, poštovani direktore festivala, poštovani gosti, dame i gospodo,

Zaista je zadovoljstvo biti sa vama i otvoriti ovaj festival u veličanstvenom Kotoru, pod sloganom „Crna Gora i Evropa: muzika zajedništva“.

Muzika je jedini univerzalni jezik kojim svi govorimo. Muzika povezuje ljude na nevjerovatnim dubinama, može otvoriti umove i srca, može nas izliječiti, može nas promijeniti.

Muzika nas spaja i u teškim vremenima. Tokom pandemije kovida-19 donosila je nadu tako što je pomagala ljudima širom svijeta da se povežu tokom karantina. Donijela je nadu ratom razorenoj Ukrajini, kada je prije mjesec dana pobijedila i na Evroviziji i u našim srcima.

Muzika nas spaja i kada smo srećni, baš kao večeras.

Večeras, simbolično na dan primopredaje predsjedavanja EU od strane Francuske Češkoj, muzika će ujediniti Crnu Goru i Evropu kroz dvije zaboravljene opere: *Les Montenegrins* i *Černohorci*.

Nema boljeg mjesta za spajanje Evrope i Crne Gore nego u gradu tako bogate kulturne i istorijske baštine kao što je Kotor, i na tako sjajnom i raznorodnom festivalu kao što je Kotor Art.

Kotor Artu čestitam 20. rođendan, kao i to što su za naše večerašnje uživanje na scenu vratili ove dvije zaboravljene opere, 140 godina nakon što su prvi put izvedene.

Posebno hvala što promovišete vrijednosti, muziku i kulturu EU i što doprinosite približavanju ove zemlje EU.

EU je ponosna što podržava festival Kotor Art i radujemo se uživanju u kotorskom ljetu.

Uživajte u festivalu! Živjeli!